শ্যুটিংয়ের জন্য তো কত কী-ই না করেন অভিনেতারা! তা বলে বাস্তবেও সেই রিস্ক নেন আর ক’জন? কিন্তু সলমন খান নিলেন। নিমন্ত্রণ সেরে বাড়ি ফেরার পথে হঠাৎ নিজের গাড়ি এবং সাইকেল ফেলে রেখে বাড়ি চলে এলেন সল্লু মিয়াঁ। এমনিতেও মুম্বইয়ের হিট অ্যান্ড রান মামলায় তাঁর গাড়ি ‘‘ভূতে’’ চালাচ্ছিল কি না, তা নিয়ে বিস্তর প্রশ্ন উঠেছে সোশ্যাল ওয়ালে। সে কারণেই কি এবার গাড়ি এড়িয়ে গেলেন সলমন খান।
সল্লু গিয়েছিলেন বান্দ্রার এক নামি রেস্তোরাঁয়। ভাই সোহেল খান তাঁর ছেচল্লিশতম জন্মদিন উপলক্ষে সেখানেই পার্টি দিয়েছিলেন। পার্টি থেকে বেরতে অনেকটা রাত হয়ে যায়। কিন্তু, এবার আর গাড়ি চালানোর কোনও রিস্কই নিলেন না বজরঙ্গি ভাইজান। সোজা অটো স্ট্যান্ডে গিয়ে চালককে জাগিয়ে চেপে বসলেন অটোয়।
শুরুতে খানিকটা থতমত খেয়ে যান অটোচালক। তার পরে আর কোনও কথা না-বলে একগাল হাসি নিয়ে গন্তব্যের উদেশ্যে রওনা দেন। কিন্তু সল্লু ভাই অটো করে বাড়ি ফিরছেন বলে কথা! সিগন্যালে অটো দাঁড়াতেই একরাশ উৎসুক চোখ মোবাইল ক্যামেরায় টপাটপ তুলে নিল নেই দৃশ্য। দেখতে দেখতে প্রায় আউটডোর শ্যুটিংয়ের মতো লোক জমে গেল।

তবে, এমন ঘটনা এই প্রথম নয়। কয়েক মাস আগেই, গোরেগাঁও-এর এক শ্যুটিং লোকেশনে সাইকেলে চেপে পৌঁছে গিয়েছিলেন সলমন।